CELEX: 32021R2090
Language: bg
Date: 2021-11-25 00:00:00
Title: Регламент за изпълнение (ЕС) 2021/2090 на Комисията от 25 ноември 2021 година относно отказ за предоставяне на разрешение за употребата на титанов диоксид като фуражна добавка за всички видове животни (текст от значение за ЕИП)

30.11.2021   
               
               
                  BG
               
               
                  Официален вестник на Европейския съюз
               
               
                  L 427/160
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/2090 НА КОМИСИЯТА
         от 25 ноември 2021 година
         относно отказ за предоставяне на разрешение за употребата на титанов диоксид като фуражна добавка за всички видове животни
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
         като има предвид, че:
         
                     (1)
                  
                  
                     В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето или отказа за предоставяне на такова разрешение. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).
                  
               
                     (2)
                  
                  
                     С Директива 70/524/ЕИО титановият диоксид бе разрешен безсрочно за котки и кучета като добавка оцветител (оцветяващи агенти, разрешени за оцветяване на храни съгласно нормативната уредба на Общността). Той също така бе разрешен безсрочно за използване при определени условия във фуражи за животни за всички видове животни, с изключение на котки и кучета. Впоследствие посоченият продукт бе вписан в Регистъра на фуражните добавки като съществуващ продукт в съответствие с член 10, параграф 1 от Регламент (ЕО) № 1831/2003.
                  
               
                     (3)
                  
                  
                     В съответствие с член 10, параграф 2 от Регламент (ЕО) № 1831/2003 във връзка с член 7 от същия регламент бе подадено заявление за извършване на повторна оценка на титанов диоксид като фуражна добавка за всички видове животни Заявителят поиска добавката да бъде класифицирана в категорията „сензорни добавки“ и във функционалната група „оцветители: вещества, които добавят цвят или възстановяват цвета на фуражите“. Заявлението бе придружено от данните и документите, изисквани съгласно член 7, параграф 3 от Регламент (ЕО) № 1831/2003.
                  
               
                     (4)
                  
                  
                     В становището си от 5 май 2021 г. (3) Европейската агенция за безопасност на храните („Органът“) отбеляза че не може да направи заключение относно безопасността на титанов диоксид за целевите видове, за потребителите и за околната среда, поради липсата на конкретни данни, свързани с неговата употреба като фуражна добавка и като се има предвид че генотоксичността на частиците титанов диоксид не може да се изключи, което поражда потенциални опасения във връзка с безопасността на добавката за целевите видове (и по-специално за дълголетните животни и репродуктивните животни), за потребителите и за ползвателите. При липсата на проучвания с титанов диоксид Органът не можа да направи заключение относно оценката на въздействието на добавката върху очите и кожата. Освен това Органът отбеляза че титановият диоксид е потенциално канцерогенен за работниците при вдишване, както и че, тъй като генотоксичността на частиците титанов диоксид не може да се изключи, тя също следва да се счита за потенциален източник на безпокойство за безопасността на ползвателите, които боравят с добавката. Органът също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.
                  
               
                     (5)
                  
                  
                     Следователно становището на Органа от 5 май 2021 г. показва че не е установено че титанов диоксид не се отразява неблагоприятно върху здравето на животните, здравето на човека и върху околната среда когато се използва като фуражна добавка във функционалната група: „оцветители: вещества, които добавят цвят или възстановяват цвета на фуражите“.
                  
               
                     (6)
                  
                  
                     Оценката на титанов диоксид показва съответно че условията за разрешаване, предвидени в член 5 от Регламент (ЕО) № 1831/2003, не са изпълнени и поради това предоставянето на разрешение за употребата на титанов диоксид като фуражна добавка, принадлежаща към функционалната група: „оцветители: вещества, които добавят цвят или възстановяват цвета на фуражите“, следва да бъде отказано.
                  
               
                     (7)
                  
                  
                     Поради това фуражната добавка титанов диоксид и съдържащите я фуражи следва да бъдат изтеглени от пазара възможно най-скоро. Необходимо е обаче да се предвиди ограничен във времето период за изтегляне на съществуващите запаси от съответните продукти от пазара, който да даде възможност на стопанските субекти да изпълнят надлежно задължението за тяхното изтегляне.
                  
               
                     (8)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Отказ за предоставяне на разрешение
            Отказва се предоставянето на разрешение за употребата на титанов диоксид (E 171) като добавка при храненето на животните в категория добавки „сензорни добавки“ и във функционална група: „оцветители: вещества, които добавят цвят или възстановяват цвета на фуражите“.
         
         
            Член 2
            Изтегляне от пазара
            
               1.   Наличните запаси от посочената в член 1 добавка и съдържащите я премикси се изтеглят от пазара до 20 март 2022 г.
            
            
               2.   Фуражните суровини и комбинираните фуражи, произведени с добавката или премиксите, посочени в параграф 1, преди 20 март 2022 г. се изтеглят от пазара до 20 юни 2022 година.
            
         
         
            Член 3
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 25 ноември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 268, 18.10.2003 г., стр. 29.
         
            (2)  Директива 70/524/ЕИО на Съвета от 23 ноември 1970 г. относно добавките при храненето на животни (ОВ L 270, 14.12.1970 г., стр. 1).
         
            (3)  Бюлетин на ЕОБХ, 2021 г. (EFSA Journal 2021); 19(6):6630.